FI Euroopan unionin virallinen lehti CE 70/189

(2004/C 70 E/200)

KIRJALLINEN KYSYMYS E-3003/03

esittäjä(t): Marco Pannella (NI), Emma Bonino (NI), Marco Cappato (NI), Gianfranco Dell'Alba (NI), Benedetto Della Vedova (NI), Olivier Dupuis (NI) ja Maurizio Turco (NI) komissiolle

(14. lokakuuta 2003)

Aihe: Vietnamin ylängöillä asuvaan Montagnard-heimoon kohdistuvat jatkuvat ihmisoikeusrikkomukset

— Viimekuukausien aikana raamattuja on takavarikoitu, ihmisiä on pahoinpidelty ja Montgnard-heimon naispuolisia jäseniä on raiskattu.

— Vietnamin hallitus lähetti 18. elokuuta 2003 majuri Nguyen Vinh Chinhin sadan sotilaan kanssa Buon Yang Rehin kylään Krongin alueelle, Daklakin maakuntaan. Tässä yhteydessä H'Duen Buondaps'in kodissa tehtiin etsintä.

— Sotilaat takavarikoivat raamattuja, virsikirjoja ja 150 000 dongia rahaa. Majuri Vinh Chinh raiskasi H'Duen Buondap'sin ja jatkoi kotietsintöjä jokaisessa talossa sekä pahoinpiteli kaikkia niitä, jotka vastustivat häntä.

— Poliisi pidätti 18. elokuuta 2003 Daklakin maakunnassa, Krong Anan alueella sijaitsevassa Buon Kramin kylässä vuonna 1985 syntyneen Y-Thiep Enuolin ja vei hänet Buonmahuotin poliisiasemalle eikä ole ilmoittanut mitään hänen nykyisestä olinpaikastaan.

— Majuri Nguyen pidätti Buon Donin alueella sijaitsevassa Buon Cuor Knian kylässä vuonna 1983 syntyneen Y-Lum Buon Yan ja syytti häntä alueella piileskelevän Y-Kre Buon Ya -nimisen pakolaisen elättämisestä.

— Aikooko komissio vaatia Vietnamin hallitukselta selvityksen siitä, miksi Montagnard-heimon jäsenet pidätettiin?

— Aikooko komissio painostaa Vietnamin viranomaisia, jotta he päästävät UNHCR:n ja muiden kansalaisjärjestöjen tarkastajat vapaasti Vietnamin keskiselle ylängölle ja Kambodžan rajan tuntumassa sijaitseville alueille?

— Aikooko komissio sanoa irti Vietnamin kanssa solmitun yhteistyösopimuksen, jos Vietnamin viranomaiset eivät suostu näihin vaatimuksiin?

Chris Pattenin komission puolesta antama

yhteinen vastaus

kirjallisiin kysymyksiin E-3001/03, E-3002/03 ja E-3003/03

(19. marraskuuta 2003)

Helmikuusta 2001 alkaen, jolloin yhteiskunnalliset levottomuudet levisivät osaan Vietnamin keskistä ylänköä, tilanteesta on ollut vaikea hankkia riippumattomia ja todennettavia tietoja, koska ulkomaisten diplomaattien ja lehtimiesten pääsyä on ankarasti rajoitettu. Tämän seurauksena komission on ollut vaikea saada kattavaa ensi käden arviota nykyisestä tilanteesta kentällä.

On kuitenkin huomattava, että Vietnamin ulkoministeriön hallinnoimien ja järjestämien käyntien määrä on lisääntynyt viimeisten kuukausien aikana. Tällaisia käyntejä ovat suorittaneet muun muassa kolme unionin paikallista työntekijää kesäkuussa 2003 ja Yhdysvaltojen kansainvälisen uskonnonvapauden lähettiläs J. Hanford lokakuussa 2003. Tällaisten käyntien lisääntyminen vaikuttaa osoitukselta Vietnamin hallituksen suuremmasta avoimuudesta keskisen ylängön tilanteen suhteen. Hallitus osoittaa myös suurempaa huomiota aluetta kohtaan ja yrittää ratkaista joitakin niistä ongelmista, jotka laukaisivat vuoden 2001 levottomuudet; näitä ongelmia ovat esimerkiksi huonot talousnäkymät, liiallinen riippuvuus kahvin-tuotannosta saatavista tuloista sekä terveydenhuollon, koulutuksen ja muiden yhteiskunnan palveluiden puute.

Samalla on kuitenkin saatu luotettavista lähteistä jatkuvana virtana tietoja, jotka osoittavat yhteiskunnallisten konfliktien jatkuvan. Konfliktien syynä on paikallisten etnisten ryhmien painostaminen muuttamaan, pyrkimykset saada ryhmien erillinen identiteetti paremmin tunnustettua, maanomistuskiistat, erilaiset uskonnot ja halu saada alueelle jonkinlainen poliittinen itsehallinto. Tiedot viittaavat myös siihen, että kaikenlaisia paikallisia toisinajattelun muotoja tukahdutetaan. Painostus kohdistuu erityisesti paikallisiin protestantteihin, joita hallitus epäilee ”Degar-heimon kotimaan” perustamisen tukemisesta. Vaikka hallitus kiistää kaikki nämä tiedot, se toisaalta julkistaa tietoja hajanaisista oikeudenkäynneistä sellaisia etnisten vähemmistöjen edustajia vastaan, joita syytetään muiden avustamisesta ylittämään rajan Kambodžan puolelle; tämä osoittaa paikallisten etnisten vähemmistöjen tyytymättömyyden jatkuvan. On kuitenkin saatu myös tietoja ulkopuolisten sekaantumisesta alueen tapahtumiin.

Komissio jatkaa keskisen ylängön tilanteen tiivistä seuraamista Vietnamissa ja Kambodžassa sijaitsevien valtuuskuntiensa kautta sekä osallistumalla unionin vierailuihin alueella ja tuo jatkuvasti huolenaiheensa Vietnamin hallituksen tietoon valvoakseen etnisen vähemmistöjen oikeutta kulttuurisen identiteettinsä säilyttämiseen ja uskonnonvapauteen. Unioni on toistuvasti vahvistanut, että ihmisoikeuksien ja demokratian pitää olla olennaisessa osassa kaikessa kolmansien maiden kanssa käytävässä poliittisessa vuoropuhelussa. Vuoropuhelussa käsitellään säännönmukaisesti Yhdistyneiden Kansakuntien pakolaisasiain päävaltuutetun toimiston (UNHCR) ja YK:n ihmisoikeustarkkailijoiden vapaata pääsyä alueelle. Uskonnonvapaus on yhtenä perustavista ihmisoikeuksista mukana unionin käymässä poliittisessa vuoropuhelussa ja tarvittaessa poliittisissa toimenpiteissä ja julkisissa kannanotoissa sekä myös unionin toimissa esimerkiksi Yhdistyneiden Kansakuntien ihmisoikeuskomission ja Yhdistyneiden Kansakuntien yleiskokouksen kolmannen komitean kaltaisilla foorumeilla. Euroopan yhteisön ja Vietnamin välisessä yhteistyösopimuksessa viitataan ihmisoikeuksien ja demokraattisten periaatteiden kunnioittamiseen, ja tämän vuoksi komissio voi käsitellä ihmisoikeuskysymyksiä kahdenvälisissä yhteyksissään Vietnamin hallitukseen.

On myös huomattava, että Vietnamin hallitus on ilmoittanut halustaan kutsua parlamentin valtuuskunta vierailulle maahan lähitulevaisuudessa, joten parlamentti saattaa saada tilaisuuden itse arvioida tilannetta paikan päällä.